ΓΡΑΠΤΗ ΕΡΩΤΗΣΗ E-0434/96 υποβολή: Freddy Blak (PSE) προς την Επιτροπή (29 Φεβρουαρίου 1996)

Θέμα: Απαγόρευση των ατομικών χορηγιών στο δανέζικο ποδόσφαιρο

Η Ποδοσφαιρική Ένωση Δανίας (DBU) εξέδωσε κείμενο συμφωνίας σχετικά με τους όρους που θα πρέπει να αποδέχονται οι δανοί ποδοσφαιριστές προκειμένου να παίξουν στην εθνική ομάδα. Η συμφωνία αυτή, η οποία ισχύει από 1ης Ιανουαρίου 1996 έως την 30ή Ιουνίου 1998, προβλέπει ότι ένας παίκτης της εθνικής ομάδας - ακόμη και εάν συμμετάσχει μόνο μία φορά στην ομάδα αυτή - δεν έχει δικαίωμα καθ' όλη την προαναφερθείσα περίοδο να συνάψει συμφωνίες για διαφήμιση προϊόντων που χαρακτηρίζονται ως παρεμφερή με τα προϊόντα των χορηγών της DBU (Den Danske Mejerier). Μεταξύ των προϊόντων αυτών περιλαμβάνονται και τα «ποτά κάθε είδους». Οι ειδικοί σε ζητήματα έρευνας της αγοράς εκτιμούν ότι η απαγόρευση αυτή επηρεάζει περίπου το 40% της αγοράς στον τομέα των ατομικών συμβάσεων χορηγίας.

Εάν λάβουμε υπόψη ότι εργοδότης των ποδοσφαιριστών της εθνικής ομάδας δεν είναι η DBU (αλλά οι αντίστοιχοι όμιλοι στους οποίους ανήκουν), δημιουργείται το ερώτημα κατά πόσον η DBU παραβιάζει κανόνες ανταγωνισμού της ΕΕ με το να δεσμεύει τους παίκτες σε παγκόσμια κλίμακα, 365 ημέρες το χρόνο, και επομένως και για την περίοδο κατά την οποία δεν συμμετέχουν στην εθνική ομάδα.

Θα πρέπει επίσης να υπομνησθεί σχετικά ότι το Ευρωπαϊκό Δικαστήριο, με την απόφασή του στην υπόθεση Bosman, έχει ήδη απευθύνει αυστηρό μήνυμα προς τις εθνικές ποδοσφαιρικές ομοσπονδίες να σέβονται τα ατομικά δικαιώματα των επαγγελματιών ποδοσφαιριστών. Ως εκ τούτου, η δέσμευση που επιβάλλει η DBU, ακόμη και σε παίκτες που δεν συμμετέχουν συχνά στην εθνική ομάδα, είναι στην καλύτερη περίπτωση άχρηστη και παράλογη, και στη χειρότερη περίπτωση αντίθετη προς τους κανόνες ανταγωνισμού της ΕΕ.

Απάντηση του κ. Van Miert εξ ονόματος της Επιτροπής (29 Μαρτίου 1996)

Δεν αποκλείεται η απαγόρευση της Ποδοσφαιρικής Ένωσης Δανίας (DBU) προς τους Δανούς ποδοσφαιριστές, οι οποίοι αγωνίζονται στην Εθνική ομάδα, να συνάπτουν ατομικά συμβόλαια χορηγίας να δύναται να θεωρηθεί περιορισμός του ανταγωνισμού.

Η εκτίμηση των περιοριστικών συμπεριφορών των επαγγελματικών συλλόγων ή των οργανώσεών τους ως προς τα άρθρα 85 και 86 της συνθήκης ΕΟΚ είναι δυνατό να πραγματοποιηθεί μόνον εν πλήρει γνώσει των γεγονότων εντός του οικονομικού και νομικού τους πλαισίου, καθώς και των ιδιομορφιών του τομέα και του προσδιορισμού της υπό εξέταση αγοράς. Η Επιτροπή δεν έχει μέχρι σήμερα εξετάσει περιπτώσεις ανάλογες με εκείνη που παρουσίασε το αξιότιμο μέλος.

Υπό τις παρούσες συνθήκες, η Επιτροπή θα είναι σε θέση να χορηγήσει συγκεκριμένη απάντηση σε ερωτήσεις αυτού του είδους, μόνο στο πλαίσιο της εξέτασης ενός φακέλλου έχοντας πλήρη γνώση των γεγονότων.

Εν πάση περιπτώσει, η προσοχή του αξιότιμου μέλους εστιάζεται στο γεγονός ότι η απόφαση του Δικαστηρίου σχετικά με την υπόθεση Bosman ορίζει τα ατομικά δικαιώματα παικτών και εργαζομένων. Η ερώτηση που υπέβαλε το αξιότιμο μέλος αφορά οικονομική δραστηριότητα, η οποία ασκείται από τον ίδιο τον ποδοσφαιριστή. Επομένως, όσον αφορά την εν λόγω δραστηριότητα, ο ποδοσφαιριστής θα μπορούσε να χαρακτηριστεί επιχείρηση, δυνάμει του άρθρου 85, παράγραφος 1, της συνθήκης ΕΟΚ.